הנוטל שכר לדון
בכורות כט, א
מתני'. הנוטל שכרו לדון - דיניו בטילים, להעיד - עדותיו בטילין, להזות ולקדש - מימיו מי מערה אפרו אפר מקלה. אם היה כהן מטמאהו מתרומתו - מאכילו ומשקו וסכו, ואם היה זקן - מרכיבו על החמור, ונותן לו שכרו כפועל. 
גמ'. מנהני מילי? אמר רב יהודה אמר רב: דאמר קרא ראה למדתי אתכם וגו' - מה אני בחנם אף אתם בחנם. תניא נמי הכי: כאשר צוני ה' אלהי - מה אני בחנם, אף אתם בחנם ומנין שאם לא מצא בחנם שילמד בשכר - תלמוד לומר: אמת קנה, ומנין שלא יאמר, כשם שלמדתיה בשכר - כך אלמדנה בשכר - תלמוד לומר: אמת קנה ואל תמכור. 
1. ביטול הדין כשלוקח שכר
כתב הרמב"ן:  
כל דיניו קאמר ולא זה בלבד שנטל עליו שכר, ומשום הכי לא קתני: 'אין דינו דין ואין עדותו עדות', ומפורש בירושלמי פ"ק דסנהדרין כך היא מתניתא: החשוד להיות נוטל שכר לדון- דיניו בטלין, ובתוספתא דבכורות כך היא שנויה: החשוד להיות נוטל שכרו ומעיד - כל הדינין שדן וכל העדויות שהעיד הרי אלו בטלין, ונראה שאינו בכלל הפסולין מדבריהם שיהא צריך הכרזה אלא מעצמם הם בטלין, שכיון שהיה יודע לו עדות ולא רצה לומר אלא מחמת שכר אין זו נקראת עדות. והחשוד בכך עדויותיו בטלין עד שיודע לך שלא נטל שכר בעדות זו, ובכך הוא עדות כשרה אף על פי שלא עשה תשובה. וכן אם החזיר ממון לבעלים וחזר והעיד באותה עדות עצמה מקבלין הימנו, שאין זה פסול לא מתחלתו ולא בסופו, אלא שכל זמן שהוא נוטל בו שכר קנסוהו חכמים לבטל מעשיו משום דקא עבר על 'מה אני בחנם אף אתם בחנם' ואף על פי שנטל משניהם[footnoteRef:1]. [1:  חידושי הרמב"ן קידושין נח, ב.] 

מדבריו עולים כמה עקרונות:
1. תחולת הפסילה. כל הדינים גם אלה שידון מכאן ואילך, בטלים. אולם לא דינים שדן קודם לכן[footnoteRef:2].  [2:  בית הבחירה קידושין נח, ב ד"ה הנוטל.] 

"דאוקמינן גברא אחזקת כשרות. דלא גרע מעד זומם דנפסל למפרע והיינו דוקא משעה שידענו שחתם חתימה זו שהוזם עליה[footnoteRef:3]". [3:  פרישה חו"מ סימן ט אות ט.] 

2. אופי הפסול. אין צורך בהכרזה כדי לפסלו, אלא "עדותו כמאן דליתא כלל, ואפשר שאין עדות כשרים נפסלת מפני צרופיו[footnoteRef:4]". הפסול הוא קנס מדברי חכמים. באחרונים דנו בזה: [4:  ריטב"א קידושין נח, ב. וכן פסק בתומים סימן לד ס"ק יז.] 

בתשובת מוהר"י ן' לב נסתפק אם נוטל שכר להעיד פסול מדרבנן או מן התורה, והביאו לספק הזה הספק האחר שנסתפק שם: נוגע דפסול אם הוא משום דחשדינן ליה למשקר בשביל הנאתו א"כ נוטל שכר להעיד נמי פסול מן התורה משום דחיישינן לשקר, ואי נימא פסול נוגע הוא משום דאדם קרוב הוא אצל עצמו אבל לא חיישינן למשקר, א"כ נוטל שכר להעיד כשר מן התורה[footnoteRef:5].  [5:  קצות החושן סימן לד ס"ק ד. שם הוא מצדד באופן השני.] 

וקצת תימה שלא הביא דברי הרמב"ן, שכתב שהוא בכלל הפסולים מדבריהם.
3. העבירה איננה קשורה לשוחד[footnoteRef:6]. גם אם הדיין נטל משני בעלי הדין סכום שווה - דיניו בטלים. העבירה היא על 'אף אתם בחינם'.  [6:  תוספות כט, א ד"ה מה אני בחנם.] 

אבל כשנוטל רק מצד אחד פסול מטעם נוגע. ואפילו החזיר השכר אחר שהעיד, פסול, משא"כ כשנוטל משני צדדין, כשר כשהחזיר השכר, כמו שמסיים בהג"ה. ואפילו נוטל משני צדדים והוא אחר זמן רב דיש לחוש לשכחה ומעיד משום השכר, פסול משום נוגע[footnoteRef:7]. [7:  נתיבות המשפט חידושים סימן לד ס"ק כא.] 

4. גדר הפסול להבא. דומה שקיימת סתירה מסוימת בדברי הרמב"ן. לגבי דיין כתב: " ולא זה בלבד שנטל עליו שכר". משמע שהוא נפסל בדיניו הבאים, גם אם לא נטל עליהם שכר. אולם לגבי עדות כתב שכאשר ידוע לנו שלא נטל שכר, אפילו אם טרם חזר בתשובה, העדות כשרה. גם החזרת ממון מכשירה את העדות. לפיכך הציע המאירי: "הטעם שיש לחוש שאף הוא אינו מעיד כן אלא בשכר הא כל שנתברר שלא נטל שכר כשר[footnoteRef:8]". נראה שמכאן ואילך חובת ההוכחה עליו:  [8:  בית הבחירה קידושין נח, ב. ד"ה הנוטל.] 

ש"מן הסתם ודאי נטל שכר[footnoteRef:9]". אולם יקשה עליו להוכיח שלא לקח, כפי שהעיר הרא"ש:  [9:  ב"ח חו"מ סימן ט אות ט.] 

כתב הרמב"ן ז"ל מה שכתוב בברייתא החשוד ליטול שכר לדון דיניו בטלין, אם נתברר לנו שלא נטל שכר בדין שדן אין הדין בטל. ומסתברא טעמיה. אבל לא ידענא היאך יתברר הדבר בעדים שלא נטל כיון שהוא חשוד.
5. עדות חוזרת. משמע מדברי הרמב"ן, שאם החזיר ממון צריך לחזור ולהעיד. לעומת זאת לרב יחזקאל לנדאו היה פשוט להיפך: 
והנה ההפרש שיש בין אם פסולו משום נוטל שכר ובין אם פסולו משום נוגע הוא זה, דאם הוא משום שכר להעיד תיכף כשהחזיר השכירות עדותו כשר ואין צריך אפילו להעיד מחדש. אבל נוגע - העדות שהעיד כשהוא נוגע בטל וצריך להעיד מחדש[footnoteRef:10].  [10:  שו"ת נודע ביהודה מהדורא קמא – אה"ע סימן כז.] 

הרמ"א כתב:
כל מי שנוטל שכר להעיד, עדותו בטלה, כמו הנוטל שכר לדון, כמו שנתבאר לעיל סימן ט' סעיף ה', ואינן צריכים הכרזה, אלא הדין והעדות בטל מעצמו. ואם החזיר הממון, דינו ועדותיו קיימים שאין זה כשאר פסולים שצריכין הכרזה ותשובה, אלא קנס קנסוהו חכמים[footnoteRef:11] שיתבטלו מעשיו כל זמן שנוטל שכר (ר"ן ס"פ האיש מקדש)[footnoteRef:12].  [11:  ברור שלדעתו הפסול הוא מדרבנן - פתחי תשובה חו"מ סימן לד ס"ק כה.]  [12:  שו"ע חו"מ סימן לד סעיף יח.] 

"לשון רמ"א משמע דאותו עדות שכבר העיד כשר[footnoteRef:13]". אולם בפתחי תשובה הוסיף, כנראה בעקבות דברי הרמב"ן, כדבר פשוט: "מ"מ צריך להעיד מחדש[footnoteRef:14]". [13:  דברי חמודות על הרא"ש פרק ד סימן ה אות יח.]  [14:  פתחי תשובה חו"מ סימן לד ס"ק כו.] 


1. האם חייב להשיב את הכסף?
לגבי לימוד נאמר בסוגייתנו:
מנין שאם לא מצא בחנם שילמד בשכר - תלמוד לומר: אמת קנה, ומנין שלא יאמר, כשם שלמדתיה בשכר - כך אלמדנה בשכר - תלמוד לומר: אמת קנה ואל תמכור[footnoteRef:15].  [15:  כט, א.] 

מכאן למד הב"ח, שהשכר נחשב מבחינה מסוימת כממונו של המקבל, "שאי חייב להחזיר - אף בשכר לא ימצא ומאי אמת קנה[footnoteRef:16]", אם כן עולה שאין הכרח להחזיר. אולם מדברי הרמב"ן והריטב"א שהבאנו משמע שחייב להחזיר[footnoteRef:17]. אכן בסוגיה בקידושין נאמר:  [16:  ב"ח חו"מ סימן ט אות ט.]  [17:  משנה למלך הלכות סנהדרין פרק כג הלכה ה.] 

תנן: המקדש בתרומות, ובמעשרות, ובמתנות, במי חטאת, ובאפר פרה - הרי זו מקודשת, ואף על פי ישראל; ורמינהו: הנוטל שכר לדון - דיניו בטלים, להעיד - עדותו בטלה, להזות ולקדש - מימיו מי מערה ואפרו אפר מקלה![footnoteRef:18].  [18:  קידושין נח, ב.] 

הרי שאין זה ממונו אפילו לקידושין. יש שהציעו לחלק בדבר: 
לא קשיא כלל דהתם איירי הריטב"א דמקדשה בשכר הוראת הדין ולכך קאמר כיון דאין מעשיו קיימים ואין ראוי ליטול שכר לא מהניא ליה... מה שאין כן כשנטל מאחרים וזכה בו שאם קדש בו דמקודשת[footnoteRef:19].  [19:  פרי האדמה הלכות סנהדרין פרק כג הלכה ה. ואין כאן פסול נוסף של מקדש במלווה אלא הרי זה כמו המקדש 'על מנת שאדבר עלייך לשלטון'.] 

אין לסמוך על שכר זה כנתינה בקידושין טרם ניתן, אולם לאחר שניתן ממונו הוא ויכול לקדש בו.
קשה להבין אם כוונת הב"ח בפוטרו את המקבל מהשבה, משום שממונו הוא, שרשאי אדם להישאר בגדר פסול לדון - ולכאורה במקרה שנטל תשלום על עדות, אפילו להישאר בגדר פסול להעיד - או שמא לדעתו הפסול חל רק על אותו דין, שלא כדברי הרמב"ן. בפתחי תשובה ניסה למתן את דברי הב"ח: 
אפשר דכונת הב"ח באם הבעלי דינים רוצים לקיים הפסק ואינם חוזרים ממה שפסק להם לפי שפסק כדת, ולזה יכול הדיין לומר מאחר דאהנו מעשי ואתם רוצים בפסקי- אין אני מחזיר השכר[footnoteRef:20].  [20:  פתחי תשובה חו"מ סימן ט סוף אות ט בשם דברי חיים. ושם בפתחי תשובה האריך לדון בדברי הב"ח.] 

נראה דזהו יסוד פלוגתתן, דהרמב"ן ודעימיה ס"ל דהוי איסור שבין אדם לחבירו, ולכן מסתבר שצריך להחזירו, ומאידך הב"ח ס"ל דהוי בין אדם למקום ולכן אין צריך... להחזירו, וזהו דכתב דחלוק משוחד, דשוחד הוי איסור שבין אדם לחבירו מדאמרה התורה "לא לקחתו מחבירו" ונחשב כגזל, ולכן ע"כ ד"צריך להחזירו". ומשא"כ האיסור ד"נטילת שכר" הוי רק בין אדם למקום, דעיקר האיסור על "שאינו מלמד בחינם" ודומיא דהקב"ה למשה רבינו עליו השלום, ולא בעצם לקיחת השכר, ולכן ס"ל שאין צריך להחזירו[footnoteRef:21].  [21:  'דף על הדף' בשם נופת צופים.] 

ייתכן שהדיון כולו עוסק בדיין ובעד, אך במלמד תורה יודה הרמב"ן שאינו צריך להחזיר[footnoteRef:22]. [22:  שם.] 

2. חילוקים על פי הגדרת השכר
כתבו בעלי התוספות: "והא דתנן מכוער הדיין שנוטל שכר לדון אלא שדיניו דין- מפרש בפרק בתרא דכתובות (קה.) באגר בטלה, דמוכח שרי[footnoteRef:23]". כוונתם לסוגיה הבאה בכתובות: [23:  תוספות כט, א ד"ה הנוטל.] 

ובתורת אגרא מי שרי? והתנן: הנוטל שכר לדון - דיניו בטלין! הנ"מ אגר דינא, קרנא אגר בטילא הוה שקיל. ואגר בטילא מי שרי? והתניא: מכוער הדיין שנוטל שכר לדון, אלא שדינו דין; ה"ד? אילימא אגר דינא, דינו דין? והתניא: הנוטל שכר לדון - דיניו בטילין! אלא אגר בטילא, וקתני: מכוער הדיין! הני מילי בטילא דלא מוכחא, קרנא בטילא דמוכחא הוה שקיל, דהוה תהי באמברא דחמרא ויהבי ליה זוזא. כי הא דרב הונא, כי הוה אתי דינא לקמיה, אמר להו: הבו לי גברא דדלי לי בחריקאי, ואידון לכו דינא[footnoteRef:24]. [24:  כתובות קה, א.] 

בפשטות עולים מהגמרא שלושה חילוקים: שכר לדון פוסל את הדין, כשקיבל שכר בטלה הדין קיים אבל הדבר מכוער, ושכר בטלה מוכחת מותר לכתחילה. הרי ההיתר השלישי בדברי השולחן ערוך:
ומה שנהגו האידנא ללמד הכל בשכר, אם אין לו במה להתפרנס, שרי, ואפילו יש לו, אם הוא שכר בטלה דמוכח, שמניח כל עסקיו ומשאו ומתנו, שרי[footnoteRef:25]. [25:  שו"ע יו"ד סימן רמו סעיף ה.] 

חילוק נוסף עולה בדברי האחרונים, על פי רמת הסבירות בעיסוק אלטרנטיבי:
ולפי מה שנתבאר יש שלשה חילוקים בדין זה: דאם הוא עוסק באיזה עסק בשעה שבאו לפניו לדין מותר לו לכתחלה ליטול שכר בטלתו. ואם אינו עוסק אז רק שאומר שרצונו כעת לעסוק בהעסק שיש לו ולכן יתנו לו שכר בטלתו - מכוער הדבר אם אין שעה זו ידועה שנצרך לעסוק בעסקו אבל עכ"ז מותר לו להתנות עמהם. ואם אין לו עסק כלל אלא שאומר שמא יזדמן לי עסק אסור[footnoteRef:26]. [26:  ערוך השולחן חו"מ סימן ט סעיף ז בשם הסמ"ע.] 

הרמב"ם כותב: 
כל דיין שנוטל שכרו לדון דיניו בטלים, והוא שלא[footnoteRef:27] יהיה שכר הניכר. אבל אם היה עוסק במלאכתו ובאו לפניו שנים לדין ואמר להן: 'תנו לי מי שיעשה תחתי עד שאדון לכם' או 'תנו לי שכר בטלתי' - הרי זה מותר, והוא שיהיה הדבר ניכר שהוא שכר הבטלה בלבד ולא יותר, ויטול משניהם בשוה זה בפני זה כגון זה מותר[footnoteRef:28]. [27:  בנוסחת וויניציאה והוא שיהיה שכר הניכר והיא הנוסחא האמתית. ופי' שיהא ניכר שהשכר שנוטל הוא מפני הדיינות (חידושי מים חיים הלכות סנהדרין פרק כג הלכה ה).
]  [28:  רמב"ם הלכות סנהדרין פרק כג הלכה ה.] 

מה שהצריך שיטול משניהם הוא בעקבות רב הונא בגמרא, וכן: "שאם נוטל זה שלא בפני זה יחשוב חבירו שנתן לו יותר או הנותן עצמו יחשוב שלא נטל רק ממנו ויחשדהו שנוטל שוחד[footnoteRef:29]". [29:  כסף משנה שם.] 

מכל מקום יש להבין, שבדבריו שני גדרים בלבד: מותר ודין בטל. משמע שלדעתו שכר בטלה שאינו ניכר, בטל, אך בגמרא משמע שהדין קיים אולם הדבר מכוער[footnoteRef:30]. ואולי שנה הרמב"ם את דין ההיתר והאיסור, וביניהם תילמד ההלכה האמצעית של 'הדין קיים והדבר מכוער'[footnoteRef:31]. או ששנה כהיתר רק מה שלגמרי מותר[footnoteRef:32]. [30:  בן הרמה שם.]  [31:  חידושי מים חיים שם.]  [32:  לחם יהודה שם.] 

נסיים בדברי הרמ"א, המבטאים את מורכבות ההתנהלות הראויה במתח בין הרצון לקיים בנו חכמי ישראל ולהחזיקם בממון, לבין חילול ה' של הצטרכות לבריות:
כל המשים על לבו לעסוק בתורה ולא לעשות מלאכה להתפרנס מן הצדקה, הרי זה מחלל השם ומבזה התורה, שאסור ליהנות מדברי תורה. וכל תורה שאין עמה מלאכה, גוררת עון וסופו ללסטם הבריות. (לשון הטור). וכל זה בבריא ויכול לעסוק במלאכתו או בדרך ארץ קצת ולהחיות עצמו, (רבינו ירוחם ורבינו יונה..), אבל זקן או חולה, מותר ליהנות מתורתו ושיספקו לו (לכ"ע). ויש אומרים דאפילו בבריא מותר (בית יוסף).. ולכן נהגו בכל מקומות ישראל שהרב של עיר יש לו הכנסה וספוק מאנשי העיר, כדי שלא יצטרך לעסוק במלאכה בפני הבריות ויתבזה התורה בפני ההמון. (אברבנאל בפירוש מסכת אבות). ודוקא חכם הצריך לזה, אבל עשיר, אסור. ויש מקילין עוד לומר דמותר לחכם ולתלמידיו לקבל הספקות מן הנותנים כדי להחזיק ידי לומדי תורה, שעל ידי זה יכולין לעסוק בתורה בריוח. ומ"מ מי שאפשר לו להתפרנס היטב ממעשה ידיו ולעסוק בתורה, מדת חסידות הוא ומתת אלהים היא, אך אין זה מדת כל אדם, שא"א לכל אדם לעסוק בתורה ולהחכים בה ולהתפרנס בעצמו.. וכל זה דשרי היינו שנוטל פרס מן הצבור או הספקה קבועה, אבל אין לו לקבל דורונות מן הבריות.. (אלא) בדורונות קטנים[footnoteRef:33]. [33:  שו"ע יו"ד סימן רמו סעיף כא.
] 


